**IASB Update August 2019**

**Информационен бюлетин на Съвета по международни счетоводни стандарти (IASB) - август 2019 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (МСФО® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (МСФО® Foundation) и Комитета по разясненията на МСФО (МСФО Interpretation Committee)tee.

Съветът проведе заседание на 28 август 2019 г., сряда, в офисите на Фондация МСФО в Лондон.

Темата бе реформата на референтните лихвени проценти.

**Реформа на референтните лихвени проценти (Документ по програмата 14)**

На 28 август 2019 г. Съветът проведе заседание, за да обсъди въпроси, идентифицирани по време на прегледа на становищата, получени като обратна информация във връзка с Проекта за обсъждане *Реформата на референтните лихвени проценти* („Проектът за обсъждане“) от заседанието на Съвета през юли 2019 г. Съветът обсъди също така и регламентираната процедура, включително разрешението за гласуване във връзка с измененията в МСФО 9 *Финансови инструменти* и МСС 39 *Финансови инструменти: признаване и оценяване*.

***Повторно разискване на предложените изменения в МСФО 9 и МСС 39* (Документ по програмата 14A)**

Съветът реши в порядък на работна хипотеза, че:

1. МСС 39 следва да бъде изменен, за да предостави изключение по отношение на ретроспективното оценяване, така че по време на периода на несигурност, възникващ от реформата на референтните лихвени проценти („реформата“), предприятието да продължи да прилага счетоводното отчитане на хеджиране по отношение на хеджиращо взаимоотношение, за което ефективността е извън диапазона 80–125%. Десет от четиринадесетте членове на Съвета изразиха съгласие, а четирима – несъгласие с това решение.
2. по отношение на „макро хеджиране”, определено съгласно МСФО 9 или МСС 39, предприятието следва да оценява дали рисков компонент, който не е договорно посочен, не е отделно разграничим само когато хеджираната позиция е първоначално определена в рамките на „макро хеджирането”.[1](https://www.ifrs.org/news-and-events/updates/iasb-updates/august-2019/#1)  След като веднъж хеджираната позиция е определена в рамките на „макро хеджирането”, не следва да има повторно оценяване дали рисковият компонент е отделно разграничим при всяко последващо повторно определяне или определяния на тази хеджирана позиция в същото хеджиращо взаимоотношение. Всичките четиринадесет членове на Съвета изразиха съгласие с това решение.
3. окончателните изменения в МСФО 9 и МСС 39 следва да поясняват, че когато предприятието определя група позиции в съответствие с параграф 6.6.1 от МСФО 9 или параграф 83 от МСС 39, краят на изискването за прилагане, предложен в Проекта за обсъждане, следва да се прилага спрямо всяка една позиция в рамките на определената група позиции. Всичките четиринадесет членове на Съвета изразиха съгласие с това решение.
4. обхватът на изключенията, предложени в Проекта за обсъждане, следва да бъде изяснен, така че изключенията да се прилагат само по отношение на тези хеджиращи взаимоотношения, които са пряко засегнати от произтичащата от реформата несигурност относно момента или сумата на паричните потоци на хеджираните позиции или хеджиращите инструменти, базирани на референтните лихвени проценти. Всичките четиринадесет членове на Съвета изразиха съгласие с това решение.
5. предприятията следва да бъдат освободени от изискванията за оповестяване в параграф 28(е) от МСС 8 *Счетоводна политика, промени в счетоводните приблизителни оценки и грешки* при първоначално прилагане на измененията. Изискванията за оповестяване, съпътстващи изключенията, предложени в Проекта за обсъждане, следва също да бъдат опростени, така че по отношение на хеджиращите взаимоотношения, пряко засегнати от реформата на референтните лихвени проценти, да бъде изисквана единствено следната информация в пояснителните приложения към финансовия отчет:
	1. описание на съществените референтни лихвени проценти, на които са изложени хеджиращите взаимоотношения на предприятието;
	2. обяснение как предприятието управлява прехода към използване на алтернативен референтен лихвен процент;
	3. обяснение на съществените предположения или преценки, които предприятието е направило при прилагане на изключенията спрямо тези хеджиращи взаимоотношения, попадащи в обхвата на измененията; и
	4. номиналната сума на хеджиращите инструменти и степента на рисковата експозиция, управлявана от предприятието, която е засегната от реформата.

Дванадесет от четиринадесетте членове на Съвета изразиха съгласие, а двама – несъгласие с това решение.

***Стъпките от регламентираната процедура и разрешение за гласуване* (Документ по програмата 14Б)**

Съветът реши, че измененията в МСФО 9 и МСС 39 не следва да бъдат представяни за повторно обсъждане. Всичките четиринадесет членове на Съвета изразиха съгласие с това решение.

Всички членове на Съвета потвърдиха, че са се уверили, че Съветът е изпълнил приложимата регламентирана процедура и че е осъществил достатъчни консултации и е извършил достатъчно анализи, за да се пристъпи към процедурата по гласуване по отношение на измененията в МСФО 9 и МСС 39.

Нито един от членовете на Съвета не даде индикации, че възнамерява да изрази несъгласие с издаване на измененията в МСФО 9 и МСС 39.

1Портфейлно хеджиране на лихвен риск или „макро хеджиране на паричен поток“ (както е наречен разговорно в ОЗ 6.91 от МСФО 9 *Финансови инструменти*).